Pta-ma se dankie-boodskap bereik weldoener‘n Skermskoot van die ma se boodskap op Facebook. Maroela Media het vroeër berig die ma moes met haar kleuterdogter hospitaal toe jaag nadat sy by die skool van ŉ klimraam af geval het en steke moes kry. Afgesien van die skok van die nuus dat hul kind seergekry het, was die ouerpaar ook skielik in ŉ finansiële penarie gedompel en moes hulle selfs geld leen vir brandstof om tot by die hospitaal te ry. ŉ Vreemdeling, wat in die wagkamer met die ma ŉ geselsie aangeknoop het, was uiteindelik die uitkoms in hul tyd van nood en het, terwyl hulle in die dokter se spreekkamer was, hul rekening ten volle vereffen. Die ma het Maandag aan Maroela Media vertel ŉ vriendin het haar boodskap op sosiale media raakgesien en dit vir haar ma aangestuur wat as verpleegkundige by die ongevalle-afdeling van die betrokke hospitaal werk. Sy het die weldoener gebel en van die ma se sosiale media-inskrywing vertel. Hoewel die ma steeds nie weet wie die weldoener is wat hulle gehelp het nie, sê sy sy is dankbaar om te weet haar boodskap het by die vreemdeling uitgekom en sy weet hoe dankbaar die gesin is. “Intussen haal ons nou weer makliker asem,” het die ma gesê “Twee mense het ons gekontak na Maroela se berig en het elk vir ons ŉ geldjie bygedra. Ons het belowe om die geldjies eksklusief vir ons drie kinders aan te wend en het die naweek die kinders se winter-klerekaste bietjie aangevul. Ons kon ook die nodige Voortrekkerklere koop vir ons oudste wat hierdie naweek op haar eerste Vorie-kamp gegaan het. En jogurt! Sommer 18 van daardie klein houertjies. Die kinders het meer as die helfte reeds verslind. Wat ŉ lekker bederf!” Sy vertel sy was aanvanklik baie ongemaklik om hulp van ander te aanvaar, maar sy het ook besef die Here sorg op hierdie besonderse manier vir sy kinders. “Ek het ŉ groot les geleer uit ons ervarings die afgelope week. Daar is waarde in weerloosheid, want om weerloos te wees, beteken nie dat jy waardeloos is nie,” het sy gesê. “Dit beteken nie jy sit bakhand nie. Nee, jy doen jou deel en leef verantwoordelik. Maar almal kom in situasies waar hulle in die knyp is, of dit nou werk, finansies of verhoudings is. Dalk moet mens soms weerloos wees. Wanneer ons weerloos is, voor mense en veral voor God, maak Hy Sy genadehand vir ons oop en wys deur Sy vrygewige liefde vir ons hoeveel waarde Hy aan ons heg. “Ek dink dit is omdat die wêreld vir ons hierdie standaard voorhou van ‘alles moet perfek wees’ dat ons so bang is vir weerloosheid. Ons werk so hard om hierdie front voor te hou om oukei te wees, maar agter die skerms spook en spartel ons almal en mis ons uit op soveel ondersteuning. “Ons almal voel al meer waardeloos, want ons kyk in ander se fronte vas en wonder wat ons verkeerd doen, want ons lewe is ŉ gemors! As ons almal in die weerloosheidsbootjie klim en met mekaar begin gesels, sal ons besef ons waarde lê nie in die front wat ons voorhou nie, maar in ons menswees agter die skerms. In die groei ná die storms. In die ondersteuning wat ons graag vir mekaar wil gee.”